Motorfietsryer wat teen motor bots Vrydag begrawe | Netwerk24
Motorfietsryer wat teen motor bots Vrydag begrawe
Deur André Damons 02 Oktober 2018 14:15
Theuns Pretorius (37), wat by FS Tyre & Wheel in Oranjesig, Bloemfontein, gewerk het, is Sondag tussen 17:00 en 18:00 dood toe hy en 'n vriend en kollega, Ronaldo Blignaut, glo met hul motorfiets teen 'n motor in Totiusstraat, Langenhovenpark, gebots het.
Blignaut is in 'n kritieke maar stabiele toestand in die Pelonomi-hospitaal in die stad. Hy het Maandag operasies aan sy bene en pelvis ondergaan en word onder verdowing gehou.
Theuns Pretorius is Sondag laatmiddag dood toe hy en Ronaldo Blignaut met hul motorfiets in Langenhovenpark, Bloemfontein, teen 'n motor vasgery het. Foto: Verskaf
Ronaldo Blignaut is in 'n kritieke maar stabiele toestand in die hospitaal. Foto: Verskaf
Volgens Hester Bester, 'n familievriendin, is sy brein geswel en het hy bloeding op die brein. Hy is aan 'n asemhalingsmasjien gekoppel.
"Hy is stabiel en die dokter sê hulle sal verdere toetse doen om te bepaal of daar nog skade is as die swelling eers gesak het. Die dokter sê hy is 'n vegter," sê sy.
Volgens Thys Pretorius (45), Theuns se ouer broer, wou 'n vrou glo uit Totiusstraat in 'n ander straat indraai toe hulle teen haar motor gebots het.
"Dit was vir ons 'n baie groot skok. Hulle was nog 'n uur voor die ongeluk by ons. My ouers is stukkend. Hy was hul hart se punt.
"Dit klink of albei die motors (een het by die kruising gestaan) 'n blinde kol gehad het. Die vrou wou draai en toe ry hulle teen haar vas," sê hy.
Thys beskryf sy broer as 'n "uitgaan-mens" wat 'n sterk persoonlikheid gehad het en vir niks en niemand bang was nie.
"Hy kon 'n hele gesprek met 'n tweejarige hê en dan omdraai en dieselfde gesprek met 'n 80-jarige persoon hê. Ek gaan die manier hoe hy met enigeen kon omgaan, mis. Hy was 'n mens-mens.